b'\n_START_ARTICLE_\nFranc Vozelj\n_START_SECTION_\n\xc5\xbdivljenje\n_START_PARAGRAPH_\nPo \xc5\xa1oli za oblikovanje se je vpisal na Akademijo za likovno umetnost v Ljubljani, kjer je leta 1979 diplomiral na oddelku za slikarstvo. Leta 1981 je kon\xc4\x8dal podiplomski \xc5\xa1tudij slikarstva pri Janezu Berniku. Doslej je imel preko 80 samostojnih razstav doma in v tujini, sodeloval pa je na ve\xc4\x8d kot 100 skupinskih razstavah. Med priznanji, ki jih je prejel za svoje delo, je velika Pre\xc5\xa1ernova plaketa mesta Kranja za leto 1999. Ukvarja se s slikarstvom in oblikovanjem. Od leta 1980 je \xc4\x8dlan Dru\xc5\xa1tva slovenskih likovnih umetnikov (DSLU). \xc5\xbdivi in dela v Kranju kot samostojni umetnik.\n_START_SECTION_\nDelo\n_START_PARAGRAPH_\nAkademski slikar Franc Vozelj se je uveljavil kot eden najbolj zanimivih predstavnikov doma\xc4\x8dega figuralnega slikarstva. Obse\xc5\xbeni tridesetletni slikarski opus ka\xc5\xbee zaupanje v izpovedno mo\xc4\x8d klasi\xc4\x8dnih likovnih t\xc3\xa9m, kakr\xc5\xa1ni sta \xc4\x8dlove\xc5\xa1ka figura in tiho\xc5\xbeitje._NEWLINE_Zaradi iz\xc4\x8di\xc5\xa1\xc4\x8denosti ustvarjalnih izhodi\xc5\xa1\xc4\x8d in osredoto\xc4\x8denosti na \xc4\x8dlove\xc5\xa1ko figuro kot nosilko umetni\xc5\xa1kega sporo\xc4\x8dila so bodo\xc4\x8do premo\xc4\x8drtno likovno pot napovedovali recenzenti prvih Vozljevih javnih predstavitev. Cene Avgu\xc5\xa1tin je ob slikarjevi prvi samostojni razstavi v Kranju leta 1981 poudaril:\xc2\xa0\xc2\xbbRazvoj slikarstva Franca Vozlja je logi\xc4\x8den, dosleden in zraven dinami\xc4\x8den in poteka v neprestanem boju med plasti\xc4\x8dno in slikovito likovno izraznostjo, med konstruktivno in zopet dekonstruktivno usmerjenimi oblikovalnimi tokovi, med \xc4\x8disto likovnostjo in vsebinsko poglobljenostjo. V tem dinami\xc4\x8dnem spletu likovnega ustvarjanja ostaja umetnik do kraja odprt so\xc4\x8dloveku, \xc4\x8digar fizi\xc4\x8dna in psihi\xc4\x8dna pojavnost je osnovna tema njegovega upodabljanja._NEWLINE_Figuralika z modernisti\xc4\x8dnimi likovnimi inovacijami, ki jo je Franc Vozelj postopoma usvojil na podlagi raznovrstnih vplivov (\xc5\xa1olanje in slikarski opusi profesorjev na ljubljanski likovni akademiji, konstelacija likovne umetnosti konec sedemdesetih let preteklega stoletja, nekateri starej\xc5\xa1i umetniki), v slovenskem slikarstvu okrog leta 1980 ni imela mnogo privr\xc5\xbeencev. Za aktualno je veljala\xc2\xa0\xc2\xbbnova podoba\xc2\xab, vendar je Vozlja med smermi, ki so se spogledovale s postmodernizmom, zanimala samo oblika novodobnega ekspresionizma, po katerem pa se je lahko ozrl tudi k starej\xc5\xa1im tujim in doma\xc4\x8dim zgledom (npr. Francisu Baconu, Vladimirju Veli\xc4\x8dkovi\xc4\x87u, Mariju Preglju). Lahko bi dejali, da se je Vozelj odlo\xc4\x8dil za likovno pot, ki je bila glede vsebinskega izraza zmernej\xc5\xa1a, vendar formalno mnogo tehtnej\xc5\xa1a.\xc2\xab'